„Това, което се случва в момента между Русия и Украйна, за голямо съжаление може да се сравни с политиката на Хитлерова Германия след окупацията на съседни държави през 1938-1939 година. Но има една съществена разлика: при Хитлер и Сталин лъжата играе второстепенна роля. В днешна Путинова Русия пропагандните лъжи в медиите са много повече, отколкото преди 75 години. Махалото на пропагандата променя общественото съзнание, а политиката се опира тъкмо върху така формиралото се обществено мнение. Русия е в момента буквално зомбирана от медиите. Много ме е страх, че след като 76 процента от руснаците са готови да подкрепят евентуална война с Украйна (по данни на института „Левада”, на които аз имам доверие), ще бъде изключително трудно да се избегне агресията”, казва Яковенко, според когото медиите носят съществена част от вината за ескалацията на напрежението.

Кадър от проукраински протест в Мадрид

„В осъществяването на кримския сценарий медиите изиграха важна роля. Те създадоха такава истерия, че идеята „да си върнем нашия Крим” беше единствената логична развръзка. Дори мисля, че анексирането на Крим не беше предварително планирано”, казва Игор Яковенко, който е бивш генерален секретар на Съюза на журналистите в Русия.

Телевизионните войски на Путин

Яковенко беше сред организаторите на московския „Марш на истината”, който се проведе в началото на тази седмица. По негови изчисления в опозиционния митинг са участвали между 5 и 7 хиляди души. "Този марш показа, че поне демонстрантите са започнали да наричат с истинските им имена хората, които днес успешно доразвиват традицията на Гьобелс", отбелязва журналистът. На самия митинг той говори за „телевизионните войски на Путин”. Какви точно задачи изпълняват тези войски?

„Ако целта на Путин е да укрепи властта си за някакъв период, то неговата телевизионна армия очевидно си върши отлично работата. Първо, тя успя да раздели руското общество на „патриоти" и „национални предатели”. Второ, ликвидира всички възможности за комуникация между тези две части от обществото. Неслучайно от телевизионния ефир изчезнаха дискусионните предавания. В момента в токшоутата не се дискутира - там се случва нещо, което аз бих нарекъл „хорово пеене”. 90 процента от това, което върви сега по руските медии, възпроизвежда гледната точка на лъжата. А именно: че в Украйна на власт са фашистите, че руснаците там са подложени на унижения, гнет и убийства. А това, разбира се, е лъжа. На власт в Украйна са различни хора, сред тях има може би един процент „бандеровци”, но останалите представляват най-различни гледни точки, а бедата им е, че са неопитни управленци. В този смисъл мнозинството руснаци са жертва на чудовищна пропагандна манипулация", казва Яковенко и продължава:

"Путин без съмнение постигна тактическа победа. Но в стратегическо отношение информационната политика на Русия, залагаща на пропагандата, е провал. Защото медиите прокараха граница не само вътре в руското общество - те изолираха Русия от Западния свят. И аз мисля, че тази изолация ще бъде осъзната като стратегически провал много по-бързо, отколкото това стана по времето на Съветския съюз. Точно кога - не мога да кажа, но си мисля, че още тази година Русия ще се сблъска със сериозни проблеми. Информационната война с Украйна ще престане да бъде само информационна, защото там вече се проля кръв, пък и не мога да си представя, че Украйна ще продължи да губи територии без проливането на още кръв. В тези условия напрежението между Русия и Запада неизбежно ще се увеличи още повече, а от подобно противостоене Западът винаги е излизал като победител”, посочва руският журналист.

Игор Яковенко

"Руснаците много обичат българите"

А какво е мястото на България в тази напрегната обстановка? Застрашена ли е тя и какво мислят руснаците за нея? На тези въпроси Игор Яковенко отговаря така:

„Мисля, че не може да съществува реална заплаха за България от страна на Русия. Защото България е член на НАТО. Да, в Русия в момента е в ход стремителна архаизация на политиката и руските власти вече в голяма степен взеха решението, че Западният свят за тях не съществува. Те са готови да се скарат както със САЩ, така и с НАТО, но въпреки това не вярвам, че Путин ще предприеме някакви остри стъпки срещу Алианса. В този смисъл не виждам реална заплаха за България, пък и се надявам, че руските власти ще запазят някаква частица здрав разум. Освен това България е за Русия братски, много топъл, много любим народ. Руснаците много обичат българите, отношението към тях е не просто топло, а направо нежно", казва Яковенко и добавя: "В момента не виждам да съществува сериозен проблем с България като самостоятелен политически субект. Основният проблем днес са отношенията със САЩ и с Обединена Европа. И си мисля, че тъй като България е част от ЕС, мнозинството руснаци просто не са в състояние да разграничат българската позиция от европейската”, посочва руският журналист Игор Яковенко.